වසර තිහක් තිස්සේ රටම පීඩාවට පත් කළ ත්‍රස්තවාදය නිසා සෑම ජාතියකටම ආගමකටම විනාශයක් මිස යහපතක් සිදු නොවුණු බව ජනාධිපති මහින්ද රාජපපක්ෂ මහතා පැවසීය.අරන්තලාවේ භික්ෂු ඝාතනය මෑත ඉතිහාසයේ සිදු වුණු විශාලතම ආගමික ඛේදවාචකය බව පැවසූ ජනාධිපතිවරයා මෙම ස්මාරකය ගොඩනැඟුවේ ජාතියකට වෛර කරන්නට හෝ ගරහන්නට නොව අප රටේ භික්ෂු පරපුර බෞද්ධාගම සහ ජාතිය රැක ගැනීමට කළ කැපවීම අනාගත පරපුරට ඉගෙන ගැනීම උදෙසා බව පැවසීය.ජනාධිපති මහින්ද රාජපක්ෂ මහතා මෙසේ ප්‍රකාශ කළේ අරන්තලාව ඉන්ද්‍රසාර ජාත්‍යන්තර බෞද්ධ මධ්‍යස්ථානය විවෘත කිරීමේ අවස්ථාවට පෙරේදා (24) එක්වෙමිනි.රුදුරු කොටි ත්‍රස්තවාදීන් විසින් හෑගොඩ ශ්‍රී ඉන්ද්‍රසාර නාහිමියන් ඇතුළු හිමිවරුන් 31 නමක් ඝාතනය කළ අරන්තලාවේ මෙම පුද බිම ඉදි කර තිබේ.දිඟාමඬුල්ලේ ඵෙතිහාසික බෞද්ධ හා ජාතික උරුමය යළි ස්ථාපිත කිරීමට පුරෝගාමී වූ හෑගොඩ ශ්‍රී ඉන්ද්‍රසාර නාහිමියන් ඇතුළු 31 නමක් හිමිවරුන් 1987 ජූනි මස 02 වැනි දින ඝාතනයට ලක් වූ අතර වයස අවුරුදු 9 සිට 24 දක්වා වූ සාමණේර හිමිවරු 30 නමක් ඒ අතර වූහ.ඉන්ද්‍රසාර හිමියන්ගේ ගෝළ හිමිනමක් වන කිරිඳිවැල සෝමරතන හිමියන් ජනාධිපති මහින්ද රාජපක්ෂ මහතාගෙන් කළ ඉල්ලීමක් අනුව මෙම විහාරස්ථානය ඉදිකිරිමට අනුමැතිය හිමිව ඇත.